OLWALEERO e Bungereza lwe bakuba akalulu okulonda abakulembeze abaggya abagenda okukola Gavumenti eddako.
Akalulu kano kankizo okusalawo eky’enkomeredde ku Bungereza okwabulira omukago gwa Bulaaya ng’abantu bwe baasalawo mu kalulu k’ekikungo omwaka oguwedde.
Okuvuganya okw’amaanyi kuli wakati wa Katikkiro aliko, Theresa May owa CP ne Jeremy Corbyn owa Labour party.
Eggulo baawunzise okunoonya akalulu nga May asuubizza Abangereza nti okuva mu mukago gwa Bulaaya baakutondawo emirimu mingi, okulongoosa embeera z’amaka n’ebyentambula.
Corbyn kampeyini agitambulizza ku mulamwa gwa kutumbula byabujjanjabi.
Akalulu kano kazze oluvannyuma lwa Katikkiro eyaliko David Cameron okulekulira ng’ekisanja kye tekinnaba kuggwaako.
Ekyamuleetera okuvaawo, yali awakanya ekya Bungereza okuva mu mukago gwa Bulaaya era yasuubiza nti abantu bwe bakuba akalulu ne basalawo okuguvaamu ng’alekulira era bwe kyali.
Wano aba CP baalina okutuula bukubirire okulonda Katikkiro addako kwe kuleeta May eyali awagira ekya Bungereza okuva mu mukago gwa Bulaaya.
Mu nkola y’ebyobufuzi e Bungereza, ekibiina ekisinza ababaka abangi kye kikola Gavumenti.
May azze aggumiza ekisuubizo ekibiina kye kye kyakola. Okuteekawo obuwumbi bwa pawundi 23 okutuukiriza okuzimba enguudo n’eggaali y’omukka, okuzimba amayumba ne tekinologiya ng’asuubiza nti buli Mungereza w’anaabeera waakuyungibwa ku yintaneeti ey’omulembe.
Corbyn abadde akuba kampeyini ng’agenda abuuza abantu nti, “bannange bwe twagamba nti twagala okuva mu mukago baatunyooma naye tetwakikola?” Jonathan Bartley owa Green Party yasabye Abangereza baleme kulonda mubaka wa Palamenti oli gw’awulira nti gw’ayagala wabula olw’eggwanga lye ne bw’ayagala lifaanane.
Okulonda kuno kwakwesigamizibwa nnyo ku ngeri y’okunyweza ebyokwerinda n’okulwanyisa obutujju okusinziira ku bulumbaganyi obuzze bukolebwa mu Bungereza.
Omwezi oguwedde abatujju baakoze obulumbaganyi e Manchester ne batta abantu kyokka nga March 22, 2017 e Westminister waabaddeyo obulumbaganyi mu kifo awasangibwa Palamenti ya Bungereza.
Obulumbaganyi bwafiiriddemu abantu 6 n’abalala 50 ne balumizibwa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn